Virallinen lehti nro C 313 , 12/10/1998 s. 0098



B4-0803, 0805, 0806 ja 0809/98 Päätöslauselma transatlanttisista suhteista ja Echelon-järjestelmästä Euroopan parlamentti, joka - ottaa huomioon 15. tammikuuta 1998 transatlanttisesta kaupasta ja taloussuhteista antamansa päätöslauselman ((EYVL C 34, 2.2.1998, s. 139.)), - ottaa huomioon komission tiedonannon neuvostolle, Euroopan parlamentille ja talous- ja sosiaalikomitealle uudesta transatlanttisesta markkina-alueesta, - ottaa huomioon Lontoossa 18. toukokuuta 1998 pidetyn EU:n ja USA:n huippukokouksen johtopäätökset, A. ottaa huomioon yhteisten arvojen ja niiden puolustamisen merkityksen uutena globalisaation aikana, B. tähdentää, että transatlanttiset suhteet ovat sekä poliittisesti että taloudellisesti kiinteimmät maailmassa, C. ottaa huomioon, että EU:n ja USA:n suhteiden edistyminen ja syventyminen lisää poliittista ja taloudellista vakautta, D. palauttaa mieliin parlamentin omaksuman jyrkän kannan Helmsin-Burtonin ja Gilmonin-d'Amaton lakien alueet ylittävien vaikutusten suhteen, E. tuntee STOA-yksikön kansalaisvapauksien valiokunnalle äskettäin tekemän väliaikaselvityksen «An Appraisal of Technologies of Political Control»; 1. Pitää tärkeänä EU:n ja USA:n välisiä suhteita, jotka perustuvat yhteisiin taloudellisiin, poliittisiin ja turvallisuuspoliittisiin etuihin ja yhteiseen käsitykseen maailmanlaajuisista velvollisuuksista ja tarpeista; 2. Katsoo, että yhteisiin poliittisiin tavoitteisiin kuuluvat rauhan edistäminen, vakaus, demokratia ja kehitys sekä yleismaailmallisiin haasteisiin vastaaminen tehostetun yhteistyön avulla; 3. Palauttaa mieliin, että transatlanttiset taloussuhteet perustuvat maailman merkittävimpiin kauppa- ja talousyhteyksiin ja että EU:n ja USA:n taloussuhteet ovat maailman laajimmat ja monitahoisimmat; 4. Suhtautuu myönteisesti merkittäviin tuloksiin, joita on saavutettu uuden transatlanttisen toimintaohjelman (NTA) puitteissa ja jotka on todettu EU:n ja USA:n Lontoon huippukokouksen yhteydessä annetussa lausumassa; transatlanttinen talouskumppanuus (TEP) olisi tältä osin tärkeä väline kahdenvälisten suhteiden kehittämisessä; 5. Katsoo, että kahdenväliset erimielisyydet sääntelykysymyksissä vähenevät todennäköisesti ratkaisevasti ja sääntelyn lähentyminen voi käynnistyä TEP:n puitteissa neuvoteltavaksi tulevan sopimuksen myötä, erityisesti siltä osin kuin kyseessä ovat vastavuoroiset hyväksymiset ja «yhtäläiset standardit» sekä julkiset hankinnat ja henkinen omaisuus; 6. Kannattaa «People to people» -aloitetta, joka edistäessään liikemaailman suhteita myötävaikuttaa merkittävästi transatlanttisen kaupan esteiden poistamiseen; 7. Painottaa kuitenkin, että Euroopan unioni ei voi hyväksyä USA:n ekstraterritoriaalista lainsäädäntöä, ei etenkään Helmsin-Burtonin ja d'Amaton lakeja; pyytää USA:n kongressia toimimaan viipymättä kyseisen lainsäädännön kumoamiseksi ja joka tapauksessa myöntämään pyydetyt erivapaudet; 8. Pyytää, että parlamentille tiedotetaan kattavasti edellä mainitun yhteisymmärryksen vaikutuksista monenvälistä investointisopimusta (MAI) koskeviin jatkoneuvotteluihin, koska yhteisymmärrykseen sisältyy eräitä MAI-hankkeen keskeisiä periaatteita, kuten pakkolunastusta ja korvausta koskevat periaatteet; 9. Suhtautuu myönteisesti suhteista USA:n kongressiin vastaavan Euroopan parlamentin valtuuskunnan yhteiseen julkilausumaan, joka koskee parlamenttien välisen vuoropuhelun lujittamista tasapainoisen ja molempia osapuolia hyödyttävän transatlanttisen kumppanuuden kehittämiseksi; katsoo tämän vuoksi, että nykyistä parlamenttien välistä vaihtoa olisi vahvistettava; 10. Toteaa kansainvälisen yhteistyön merkityksen elektronisen tiedustelun alalla terrorismin, huumekaupan ja järjestäytyneen rikollisuuden estämiseksi ja torjumiseksi; 11. Toteaa kuitenkin edelleen, että tällaisen tekniikan käytön ja hankittujen tietojen valvonta demokraattisesti vastuunalaisin järjestelmin on erittäin tärkeää; 12. Pyytää, että tällaisista valvontatekniikoista käydään asianmukainen avoin keskustelu sekä kansallisesti että Euroopan unionin tasolla ja toteutetaan menettelyt demokraattisen vastuunalaisuuden varmistamiseksi; 13. Pyytää käytännesääntöjen vahvistamista, jotta väärinkäytöstapauksissa varmistetaan tilanteen korjaaminen; 14. Katsoo, että Internetin ja yleisesti maailmanlaajuisen televiestinnän kasvava merkitys sekä erityisesti Echelon-järjestelmä niihin liittyvine väärinkäytön vaaroineen edellyttävät turvatoimenpiteitä taloudellisia tietoja varten ja toimivaa salausjärjestelmää; 15. Kehottaa puhemiestään välittämään tämän päätöslauselman komissiolle, neuvostolle ja Yhdysvaltojen kongressille.